Svend Erik Hovmand (V), 2002-04-18:
n 100.000 virksomheder skal generationsskiftes inden for de næste 10 år, og mange af dem vil ikke blive det, medmindre vi forbedrer vilkårene for dem.
Jeg vil gerne sige, at den debat, vi har haft i dag, afslører med al ønskelig tydelighed, hvorfor det er så svært at få bedre vilkår i forbindelse med generationskifte.
Den meget omfattende redegørelse og betænkning, som CD - der nu ikke længere er i Folketinget - tog initiativ til i forbindelse med generationsskifte, viste også, at der var
delte meninger, også blandt eksperterne.
Hr. Vernersen fra Socialdemokratiet har i dag forsøgt at tage redegørelsen til indtægt for ét bestemt synspunkt.
Jeg synes, det er nyttigt her at gøre opmærksom på, at det også af redegørelsens tekst meget klart fremgår, at der absolut ikke kunne opnås enighed blandt eksperterne, heller ikke om dette forslag, altså udvidelsen af den personkreds, som skal succedere.
Det fremgår meget tydeligt af betænkningen, og derfor synes jeg, det er vigtigt for debattens skyld, at vi holder os på saglighedens gyldne vej.
Jeg vil gerne sige, at hele ideen med dette forslag, som er en del af regeringens konkurrenceevnepakke, selvfølgelig er at sikre en mulighed for bedre generationsskifte på to måder: dels ved at udvide den personkreds, der er tale om, dels ved at udvide den kreds af virksomheder, hvor man kan succedere, som det drejer sig om.
Vi ville også gerne have haft et tredje element med, nemlig en forbedring af henstandsordningen for goodwill, der var et led i vores oprindelige udspil, men her føler vi os bundet af et forlig med Socialdemokratiet, og da Socialdemokratiet ikke ville være med, o.k. så måtte vi jo desværre forringe forslaget en lille smule.
Den forbedring, der ville have ligget i det, som kunne have bidraget til yderligere at sætte gang i generationsskifte, den får vi så ikke med.
Jeg synes, det er vigtigt her at slå fast, hvad formålet med loven egentlig er.
I dag er det sådan, at det kun er visse familiemedlemmer, der kan succedere, og det er altså ikke uproblematisk.
Formålet med skattemæssig succession er at undgå, at fornuftige, veldrevne erhvervsvirksomheder kan blive tvunget til at lukke, fordi der ikke er nogen, der økonomisk magter at drive virksomheden videre.
Ved overdragelsen skal der betales skat ved salget af virksomheden, og køberen vil i et eller andet omfang også skulle forrente den skat, som salget udløser hos sælgeren. Hertil kommer, at det langtfra er givet, at det er et familiemedlem, der er bedst egnet til at drive virksomheden
videre
Jeg synes, det er forhold, som man må tage med i debatten her.
Det hævdes fra modstandernes side, at det her er, jeg tror, hr. Jens Peter Vernersen sagde en gave, kammerateri.
Jamen hvad er det for nogle udtryk at anvende!
Det her handler om at skabe vækst i det danske samfund.
Det handler om at skabe fornyelse for danske virksomheder.
Jeg synes, det er meget, meget betænkeligt, at Socialdemokratiet helt lader hånt om den værdiskabelse, der ligger i fornyelsen af vores erhvervsliv, for det er så mange virksomheder, det her drejer sig om.
Derfor er jeg mildest talt bedrøvet over, at Socialdemokratiet kan have det standpunkt.
Jeg er bedrøvet af hensyn til beskæftigelsesmulighederne, og jeg er bedrøvet af hensyn til dansk konkurrenceevne.
Jeg mener faktisk, det er kolossalt vigtigt, at vi får gennemført dette forslag, og det gør vi så også.
Jeg vil gerne sige tak til repræsentanterne for flertallet i salen her.
Vi kan glæde os over, at vi nu får sat gang i generationsskiftet i hvert fald i et vist omfang, hvilket vi ellers ikke ville have fået.